Ушацкі раён

**Уша́цкі раён** — адміністрацыйна-тэрытарыяльная адзінка ў цэнтры Віцебскай вобласьці Беларусі. Плошча раёну складае 1,5 тыс. км². Насельніцтва на 2018 год — 13 236 чалавек. Адміністрацыйны цэнтар — мястэчка Ўшачы.

## Гісторыя
Першыя вядомыя сьляды прысутнасьці чалавека на тэрыторыі Ўшаччыны датуюцца 9—5 тыс. да н. э. Напрацягу IV ст. да н. э. — III ст. н. э. каля вёскі Кублічы існавала гарадзішча днепра-дзьвінскай культуры. Тэрыторыя раёну ўваходзіла ў склад Полацкага княства. Увайшла ў склад Расейскай імпэрыі ў выніку Другога падзелу Рэчы Паспалітай у 1793 годзе. У 1919 годзе праз тэрыторыю раёну праходзіла лінія фронту савецка-польскай вайны. 14 траўня 1920 году Ўшачы перайшлі пад уладу Саветаў. Тэрыторыя раёну (Ушацкая воласьць) уключаная ў склад БССР у сакавіку 1923 году. 28 лютага 2011 году ўказам прэзыдэнта зацьверджаны сьцяг раёну.

## Адміністрацыйны падзел
На тэрыторыі раёну знаходзіцца 259 населеных пунктаў, у тым ліку гарадзкі пасёлак Ушачы — цэнтар раёну, 7 сельскіх саветаў: Велікадолецкі, Вяркудзкі, Глыбачанскі, Жарскі, Кубліцкі, Сарочынскі, Ушацкі.

## Геаграфія
Плошча раёну складае 1,5 тыс. км² (16-е месца ў вобласьці). Па колькасьці азёраў Ушацкі раён займае адно зь вядучых месцаў у краіне. Тут налічваецца больш за 200 азёраў, вялікіх і маленькіх. Яны займаюць каля 10 % плошчы раёну. Асабліва выдзяляюцца Ўшацкія азёры. Сярод іншых азёр — Доўжына, Вечальле, Ваўчо, Плесна, Астравіта, Глыбач, Бярозаўскае, Адворанскае, Акунь, Арэхаўна, Ашыцік, Гародна, Глыбачка, Дубраўскае, Лешва, Лешна, Лутава, Лінка, Пліна, Полазна, Рукшанскае, Салонец, Белае, Краснае.

## Насельніцтва
* XXI стагодзьдзе: 2009 год — 15 970 чалавек (перапіс); 2016 год — 13 805 чалавек; 2017 год — 13 463 чалавекі; 2018 год — 13 236 чалавек

## СМІ
Ва Ушачах выдаецца раённая газэта «Патрыёт».

## Асобы
* Васіль Быкаў, Народны пісьменьнік Беларусі, грамадзкі дзяяч (нарадзіўся ў вёсцы Бычкі)
* Генадзь Аўласенка, беларускі пісьменьнік (нарадзіўся ў вёсцы Ліпавец)
* Пятрусь Броўка, Народны паэт Беларусі (нарадзіўся ў в. Пуцілкавічы)
* Рыгор Барадулін, Народны паэт Беларусі (нарадзіўся ў в. Верасоўка)
* Францішак Вярэнька, беларускі краязнавец і археоляг (нарадзіўся ў в. Пуцілкавічы)
* Еўдакія Лось, беларуская паэтка (нар. у в. Старына)
* Генадзь Гарбук, Народны артыст Беларусі (нар. у в. Глыбачка)
* Уладзімер Халіп, беларускі журналіст (нар. у в. Двор Пліна)
* Марыя Вератнёва, дэпутат Вярхоўнага Савету БССР, Герой Сацыялістычнай Працы (нарадзілася у в. Скачыхі)
* Фёдар Дуброўскі, арганізатар падпольля ў вобласьці, Герой Савецкага Саюзу, (нар. у в. Замошша 1-е)
* Фелікс Феліксавіч Тапчэўскі, беларускі паэт-дэмакрат (нар. у в. Глыбачка)
* Сяргей Знаёмы (Сяргей Дзьмітрыевіч Клопаў), беларускі пісьменьнік (нар. у в. Звонь)
* Уладзімер Якутаў, літаратуразнавец (нар. у в. Рацькава)
* Валеры Ёсіфавіч Атрашкевіч, літаратуразнаўца, кандыдат філялягічных навук (нар. у в. Красная Горка)
* Тамара Дзьмітрыеўна Барадзёнак, беларуская паэтка (нар. у в. Матырына)
* Галіна Аляксандраўна Варатынская, беларуская паэтка (нар. у г. п. Ушачы)
* Арцём Ігнатавіч Вярыга-Дарэўскі, пісьменьнік-дэмакрат (нарадзіўся у в. Кублічы)
* Сяргей Жаваранак, беларускі лекар, доктар мэдычных навук (нар. у в. Селішча)
* Міхась Мірановіч, паэт-гумарыст (нар. у в. Старына)
* Аляксандар Раманавіч Пшчолка, пісьменьнік (нар. у в. Чарсьцьвяды)

## Крыніцы

## Вонкавыя спасылкі

* Краявіды на radzima.org
*